Il-Kummissarju Hzyler mitlub jinvestiga lil Azzopardi Il-Kummissarju għall-Istandards fil-Ħajja Pubblika, George Hyzler, kien mitlub jinvestiga lid-deputat Jason Azzopardi li kien allegat li ilu snin jevadi t-taxxa. Kien iktar kmieni din il-ġimgħa li f'mezzi tal-midja inkluz il-One, rriżulta kif Azzopardi ma jdaħħalx id-dikjarazzjonijiet tat-taxxa tiegħu u saħansitra kien irrapportat kif dan għamlu għal iktar minn sena waħda. Jason Micallef, ilbieraħ ħabbar fuq facebook tiegħu li kiteb lill-Kummissarju għall-Istandards George Hyzler biex jinvestiga l-aġir ta' Azzopardi. Fuq facebook tiegħu Micallef kiteb: "Fis-sigħat li għaddew ktibt personalment lill-Kummissarju għall-Harsien tal-Istandards fil-Ħajja Pubblika, Dr George Hyzler, sabiex jinvestiga l-akkużi dwar nuqqas ta' ħlas ta' taxxa dovuta għal diversi snin mid-deputat tal-Oppozizzjoni, Dr Jason Azzopardi. Għamilt dan bħala ċittadin privat fl-interess nazzjonali," kiteb Micallef. Jason Azzopardi ma ċaħadx li għal numru ta' snin ma ddikjarax it-taxxa tiegħu. Minflok prova jiġġustifika billi ġab l-iskuża li kien qed jissepara. Din l-iskuża ġabet reazzjoni mifruxa fuq il-midja soċjali għaliex ħafna kkummentaw kif separazzjoni ma teżentakx mit-taxxa. Dwar dan il-każ ikkummenta wkoll il-Partit Laburista li tefa pressjoni fuq il-Kap tal-Partit Nazzjonalista Bernard Grech. "Fid-dawl ta' dak li ġie żvelat fl-aħħar sigħat dwar Jason Azzopardi, Bernard Grech se jkun qed jieħu azzjoni?" staqsa l-Partit Laburista. Il-Partit Laburista qal li hemm diversi eżempji ċari ta' nuqqas ta' korrettezza politika minn naħa ta' dan il-politiku li kull meta kien fdat bir-responsabbiltà politika u l-affarijiet li jaqgħu taħtu, dejjem saru deals b'mod suspettuż u minkejja dan kollu sal-lum għadu fiċ-ċentru tal-Partit Nazzjonalista. Il-Partit Laburista qal: "Nemmnu li dan huwa test ieħor għal Bernard Grech. Sa issa Bernard Grech diġà falla t-test ta' Stephen Spiteri, Adrian Delia, Hermann Schiavone u anke Kristy Debono. Sa issa kellu kemm ried raġunijiet biex jieħu azzjoni fuq Jason Azzopardi u ma għamel xejn. Issa għandna test ieħor hawnhekk fuq Bernard Grech biex naraw x'se jkun qed jagħmel ladarba li għandna dawn l-aħħar żviluppi fuq Azzopardi. "